Gansbaai Weekly Updatess - RESENSIE - Xplorio™
Plaasaanvalle? Grondgrypers? Dis alles hier.
In een dag verander Willem Maarschalk se lewe onherroeplik. Hy word geroep na 'n koelbloedige moord op 'n onskuldige meisie, word gekonfronteer deur 'n woedende skare wat sinspeel daarop dat hulle die plaasmense vir die moord verantwoordelik sal hou en dan, daardie einste nag nog, word die plaasmense wreed aangeval.
Dit is eenvoudig die verskriklikste dag van Willem Maarschalk se lewe. Op vier en veertig is hy die gekoesterde raadgewer en prokureur van 'n skatryk suikerbaron. Ná 'n egskeiding en verhuising na 'n klein dorpie in die Natalse platteland, is Willem se lewe rustig en relatief ongekompliseerd, tot dáárdie dag.
Alle vingers wys na die politiek en dit neem nie lank vir die plaaslike polisie om hulle verdagtes te identifiseer nie. As regsgeleerde moet Maarschalk onpartydig bly, maar hoe kan 'n mens onpartydig wees teen die geweldige oormag van getuienis?
Net toe Willem dink dit kan nie erger nie, verander die saak drasties en alles versleg.
Vrediger is 'n roman wat handel oor vooroordeel en verborge motiewe. Dibi Breytenbach is 'n regsgeleerde en sy werk in die strafhof. Sy weet waaroor sy skryf. Bladsy na bladsy slurp sy jou dieper in die hof se geheime, die polisie se ware omgee en by tye onbeholpenheid, die haat van politiekery en die noodsaak van mense om te behoort. Meer nog as in haar opspraakwekkende debuut, Saliger, neem Dibi die leser op 'n bloeddeurdrenkte tog tot diep in die Suid-Afrikaanse regstelsel. Dit is 'n naelbytboek.
Chanette Paul sê van hierdie roman: "'n Baie lekker storie en lekker geskryf. Die karakters oortuig, die Zoeloeland-omgewing word baie goed uitgebeeld en die sosiale kommentaar verryk die roman."